**BOJ O SÚĽOVÚ**

Motto: „Vojenská situácia od niekoľko dní sa zdá byť opäť vážnejšia... Nepriateľ prikročil ku generálnemu útoku v smere na Vernár, tak i na Súľovú a Rožňavu... V priestore Vernáru útočila celá divízia. Nepriateľ podnikol útoky tiež smerom na Dobšinskú ľadovú jaskyňu a ďalšími troma cestami na Súľovú...“

(Gustáv Husák“: Svedectvo o SNP)

Koncom septembra 1944 na schôdzi dôstojníkov plukovník Širica, veliteľ breznianskeho vojenského obvodu, pri oboznamovaní nás so situáciou na povstaleckých frontoch medziiným povedal:

„Na východe v Dobšinej a v Gemeri je veľmi vážna situácia. Je tam úplný nedostatok veliteľských kádrov. Potrebujem dobrovoľníkov, ktorí tam pôjdu.“

Prihlásil som sa, vybrali ma.

Ešte v ten deň, bez meškania, veď vážna situácia to vyžadovala, hlásil som sa v popoludňajších hodinách na veliteľstve povstaleckého práporu Astra v Dobšinej.

V miestnosti veliteľa roty bola porada o spolupráci medzi nadporučíkom Ličkom, partizánskym veliteľom Sečanským a predsedom okresného výboru komunistickej strany a členom Revolučného ONV v Dobšinej Matejom Sirkovským. Po predstavení sa a oznámení účelu svojho príchodu, všetci ma srdečne privítali a slovami nadporučíka Ličku „potrebujeme Ťa ako soľ“ prijali ma za svojho.

Udomácnil som sa a čakal som na ďalšie rozkazy.

Rozkazy prišli zanedlho.

„Budeš veliteľom bojového úseku na Súľovej. Je tam vojenská jednotka v sile čaty bez skúseného dôstojníckeho veliteľa. Treba, aby si tam zašiel, ujal sa velenia a zorganizoval obranu. Prideľujem ti na spojenie s Gemerskou Polomou spojku na motocykli,“ znel stručný, ale jasný rozkaz veliteľa.

Veľký význam som prikladal oboznámeniu sa s terénom a s bojovou jednotkou na Súľovej.

Súľová je horské sedlo v Slovenskom rudohorí na ceste z Rožňavy do Spišskej Novej Vsi. Zo sedla severným smerom je dobrý výhľad do prekrásnej Hnileckej doliny. Na západe zviera sedlo 1278 m vysoká Babina a na východe 1268 m vysoká Hoľa. Priamo pod Súľovou je strmý svah, po ktorom sa kľukatí cesta. Terén ako stvorený na vybudovanie palebného postavenia, bojového ohniska.

Bojová nálada mužstva bola veľmi dobrá. Každý bojovník prekypoval odhodlaním vybojovať začatý boj až do víťazného konca. Bola tu vzorná dobrovoľná disciplína, bojovníci iniciatívne podriaďovali svoje osobné záujmy bojovým potrebám.

No zbrojný arzenál bojovej jednotky bol skromný. Tvorili ho ľahké zbrane: pušky, samopaly, ľahké guľomety a granáty. Zásoba nábojov postačovala na 3 - 4 hodiny nepretržitého boja.

Palebné postavenie obrancov Súľovej bolo vpredu na ceste vo vzdialenosti asi 800 m chránené vybudovaným zátarasom proti automobilovým vozidlám.

„Kto ho vybudoval?“ – pýtam sa.

„Vojaci poručíka Dovca,“ – znela pohotová odpoveď.

„Súdruh poručík, ešte tu by bolo potrebné vykopať okop, vlčiu dieru,“ – navrhovali iniciatívne bojoví súdruhovia. Pozrel som, súhlasil, a vykopali.

Súľová bola koncom septembra, no predovšetkým v októbri roku 1944 svojou polohou a významom najvýchodnejšou baštou povstaleckého územia a v systéme obrany prístupov na Pohronie a do Gemera hrala významnú úlohu. Vojenská situácia na tomto exponovanom bojovom úseku, ktorý sa stále potýkal s nepriateľom, bola ťažká a hrozivá. Museli sme byť neustále v strehu a v pohotovosti. Bolo to nanajvýš vyčerpávajúce. No obrancovia Súľovej neklesali na duchu a čakali nedočkavo na svoju príležitosť.

Na Súľovej bolo večer 19. októbra rušno a dusno. Všetko dookola voňalo pušným prachom. Vzplanutie bojov viselo vo vzduchu.

Rozkaz k prísnej bojovej pohotovosti bol samozrejmý. Mimoriadne dôkladne som prekontroloval strážnu a poplachovú službu a dal som jej podrobné informácie o blížiacom sa nebezpečenstve. Celú noc som študoval situáciu podľa mapy a v teréne. Rozmýšľal som, ako najlepšie zvládnuť bojovú situáciu.

Svitol 20. október 1944. Začal sa ako iné októbrové dni v sedle Súľová. Utešená Hnilecká dolina ukázala sa v záplave slnka v plnej svojej kráse. Niečo pred piatou hodinou po vyhlásení poplachu obrancovia Súľovej zaujali svoje bojové pozície, bedlivo sledovali každý pohyb, zvuk a netrpezlivo čakali, čo bude ... Nemo, nepohnute stískali svoju zbraň s prstom na kohútiku.

Presne o šiestej zjavil sa na ceste zo Spišskej Novej Vsi nepriateľ a podľa očakávania začal postup na naše pozície. Šiel v zástupoch. Prešiel cez zátaras proti automobilovým vozidlám. Zatajil sa nám dych. Po našich pozíciách sa šeptom nieslo: „Nepriateľ! Nechajme ho prísť čím bližšie, aby bol zraniteľnejší.“

Stalo sa. Spustili sme. Nádhernou Hnileckou dolinou ozvala sa pekelná streľba a rozpútal sa ľúty boj. Nepriateľ, ohromený nečakanou paľbou, zoskočil z cesty a rozliezol sa po svahoch pod našimi pozíciami. Na čas sa nám stratil z dohľadu. Zočil ho však guľometčík ležiaci po mojej pravej strane. Zaútočil dávkami a srdito zakaždým skríkol: „Na, tu máš, sukin syn! Neprejdeš!“ A znovu dávka z guľometu a jedovatý bojový pokrik!

O siedmej hodine prišla na pomoc nepriateľovi hmla. Znížila sa viditeľnosť. Od zátarasu bolo počuť hukot áut a bojové pokriky. Priskočil ku mne veliteľ tretieho družstva a navrhol: „Pošlime tam na prieskum hliadku!“ Nestačil som to ani domyslieť a už sa hlásili traja dobrovoľníci.

Zistili, že autá priviezli pre nepriateľa posilu.

Prudkosť boja sa stupňovala. Pod rúškom hmly sa nepriateľ priblížil k našim pozíciám s veľkou presilou.

O desiatej volám Gemerskú Polomu, kde sme mali veliteľstvo: „Pošlite posilu a strelivo, situácia je veľmi vážna!“

Odpoveď: „Posilu nečakajte, strelivo posielam.“

Použili sme ručné granáty a postup nepriateľa na príkrom svahu pred nami sme načas zastavili.

O jedenástej znovu volám Gemerskú Polomu. Nehlásila sa.

Situácia sa príkro zhoršovala. Vydal som rozkaz zničiť telefón a vyslal som s prosbou o pomoc spojku na motocykli.

Boj zúril plnou prudkosťou. Nepriateľ zaútočil na naše pravé krídlo. V tuhom boji ho vytlačil spoza cesty a zaútočil prudko frontálne a zboku. Nedostatok streliva, ohrozený pravý bok a presila nepriateľa prinútili nás napoludnie vyprázdniť bojové pozície na Súľovej. Posledné opustilo bojisko družstvo desiatnika Ondreja Sústrika. Guľometčík Jozef Matajzík si ponechal jeden plný zásobník na sebaobranu pri ústupe lesmi smerom na Gemerskú Polomu.

O jednej popoludní vyšľahol nad Súľovom čierny dym.

Súľová, najvýchodnejšia bašta povstaleckého územia, dostala sa dočasne do rúk nepriateľa. Súľová padla, ale bojovný duchu obrancov Súľovej zostal neporazený a žil ďalej. Ukázali to ešte mnohé bojové činy, na ktorých sa obrancovia Súľovej po ústupe zúčastnili.

Vyše päťdesiat dní a nocí odolávala Súľová v nerovnom boji proti nepriateľovi. Zapísala sa zlatými písmenami do histórie hrdinských bojov Slovenského národného povstania.